Zinas Kazėnas

Zinas Jonas Kazėnas-Zika (g. 1936 m. balandžio 17 d. Linkuvoje, Šiaulių apskritis – 2019 m. gruodžio 27 d.) – Lietuvos žurnalistas, fotografas, menininkas.

Biografija 
1954 m. baigė Pasvalio vidurinę mokyklą. 1954–1956 m. mokėsi Daugpilio aukštesniojoje karo aviacijos mokykloje, kurioje įgijo profesionalaus fotografo ir kino operatoriaus specialybę. Vėliau studijavo Vilniaus inžineriniame statybos institute, baigė specialius anglų kalbos kursus.

Nuo 1959 m. dirbo Vilniuje: 1968–1980 m. Eksperimentinės ir klinikinės medicinos institute, 1980–1984 m. „Dailės“ kombinate, nuo 1984 m. Fotografijos meno draugijoje. Nuo 1988 m. laisvai samdomas fotomenininkas. 1988–1991 m. Sąjūdžio informacinės agentūros fotografas. 1989 m. stažavosi Vokietijoje, Kelno mieste.

Nuo 1965 m. leidykloje „Mintis“ rengė plakatus, atvirukus, kalendorius, turistinę literatūrą, fotoalbumus. 1979–1989 m. bendradarbiavo su Maskvoje įsikūrusios turizmo firmos „Inturist“ reklamos skyriumi. Išleido virš 600 proginių atvirukų, 80 plakatų, 33 kalendorius, 400 meninių vokų, iliustravo ir apipavidalino apie 60 įvairios paskirties bukletų bei knygelių. 2013 m. minint Sąjūdžio įkūrimo 25-etį Lietuvos bankas išleido 25 ir 50 litų progines monetas, kurių reverse panaudotas Z. Kazėno nuotraukos fragmentas. Nuo 1969 m. dalyvauja parodose Lietuvoje ir užsienyje.

Nuo 1972 m. Lietuvos žurnalistų sąjungos narys. Nacionalinės žurnalistų kūrėjų asociacijos valdybos narys. 2005 m. LR kultūros ministerija suteikė meno kūrėjo statusą.

Meninė kūryba  
Sovietmečiu pradėjo eksperimentuoti su taikomąja daile. Abstraktūs eksperimentai buvo realizuojami taikomojoje srityje: plakatuose, reklamoje, taikomosios grafikos srityse. Tai, kas buvo „tyliai" brandinama sovietmečiu, prasiveržė vėliau, Sąjūdžio, Atgimimo metais. Ėmė naudoti sau patogesnį Zikos akronimą. Savo darbuose puoselėjo dekoratyvumą, pereidamas prie kūrybos eksponavimo erdvinės instaliacijos priemonėmis. XXI a. pradžioje menininkas pasuko postmodernumo link. Be fovistinio stiliaus drobių, jis mišria technika sukūrė seriją „Manekenai", nagrinėjančią klonavimo, supanašėjimo, transformacijos ir kitas postindustrinės visuomenės problemas. 

2005 m. sukūrė „3-dx art" seriją, kurioje apjungė ankstyvojo modernizmo sroves ir pristatė dekoratyvios instaliacijos pavidale. Pasitelkęs šiuolaikines skaitmenines technologijas jis plokštuminę grafiką transformavo į erdvines struktūras ir pritaikė jas erdvinėse instaliacijose. Savo 8–me dešimtmetyje atrastą abstrakčios fotografijos  ir ornamentikos techniką (fotografiką) autorius pasitelkė ypatingos formos ir išvaizdos kartoninių cilindrų tapyboje. Skaitmeninių technologijų pagalba jis plokštuminę grafiką transformavo į erdvines struktūras ir pritaikė erdvinėse instaliacijose. 

Nuo 2012 m. savo kūryboje ėmė naudoti vintažinius, pokario laikotarpio  artefaktus (diržus, sages, bižuteriją). Panaudojami artefaktai ir jų interpretacijos įgavo naujas estetines kategorijas. Paskutiniaisiais metais pasireiškė kita Z. Kazėno individualizmo pradžia. Jis ieško kitokių vizualinės interpretcijos formų, savo potencialą ima realizuoti tapydamas ant medžio pliauskų. Taip pat kuria kompiuterinius „fotodienoraščius" – vaizdo opusus, iliustruotus savo meno kūriniais, palydimus muzikiniais intarpais ir garsų instaliacijomis.

Bibliografija 
 Birštonas / Vytautas Kirsnys; fotogr. P. Karpavičius, M. Fligelis, Z. Kazėnas. – Vilnius: Mintis, 1966. – 46 p.: iliustr.
 Palanga / Sigitas Krivickas; fotogr. A. Barysas, Z. Kazėnas, A. Kunčius, A. Streleckis. – Vilnius: Mintis, 1970. – 60 p.: iliustr.
 Kuršių Nerija: albumas / Vytautas Gudelis. – Vilnius: Mintis, 1970. – 65 p.: iliustr.
 Grigiškių bandomasis popieriaus kombinatas / sud. R. Gorevojus. – Vilnius: Mintis, 1972. – 48 p.: iliustr.
 Druskininkai / Benjaminas Kondratas. – Vilnius: Mintis, 1972. – 31 p.: iliustr.
 Klaipėda / Venantas Butkus. – Vilnius, 1972. – 47 p.: iliustr.
 Trakai / Arolfas Medonis. – Vilnius: Mintis, 1973. – 28 p.: iliustr.
 Vitražo ir skulptūros galerija. – Vilnius: Mintis, 1973. – 22 p.: iliustr.
 Palanga. – Vilnius: Mintis, 1977. – 46 p.: iliustr.
 Palanga: fotoalbumas / tekstas N. Voveraitienės. – Vilnius: Mintis, 1978. – 92 p.: iliustr.
 Palanga: albumas / dail. Albertas Broga. – Vilnius: Mintis, 1985. – 168 p.: iliustr.

Šaltiniai

Nuorodos 
 Kai fotoaparatas – teisybės ginklas // Lietuvos žinios, 2014-05-07
 Žurnalistų kūryba. Kas yra Zinas Kazėnas

Lietuvos fotografai